b'\n_START_ARTICLE_\nAndreu Tubau i Pirot\n_START_SECTION_\nBiografia\n_START_PARAGRAPH_\nDes de molt jove va definir les seves afeccions: la m\xc3\xbasica (ingressant com a membre de l\'Orfe\xc3\xb3 de Sants), l\'excursionisme i la fotografia i ja als 14 anys va ser fundador dels "Segadors", secci\xc3\xb3 excursionista i fotogr\xc3\xa0fica de la UEC de Sants. Professionalment es dedic\xc3\xa0 al comer\xc3\xa7 per\xc3\xb2 la fotografia l\'acompany\xc3\xa0 al llarg de tota la seva vida. S\'interess\xc3\xa0 en especial per la fotografia de paisatges fruit de viatges i excursions i per alguns aspectes de la ciutat de Barcelona com parcs, jardins i edificis. Tubau mor\xc3\xad a Barcelona l\'any 1984.\n_START_SECTION_\nFons personal\n_START_PARAGRAPH_\nEl seu fons personal es conserva a l\'Arxiu Nacional de Catalunya. El fons Tubau i Pirot s\'estructura en dues s\xc3\xa8ries: les excursions i viatges amb imatges dels trajectes, pobles i edificis importants que visitava - totes datades i identificades -; i la ciutat de Barcelona, on a m\xc3\xa9s dels carrers i els s\xc3\xadmbols de la ciutat l\'interess\xc3\xa0 especialment el parc zool\xc3\xb2gic i les flors dels jardins.'